Η **Jaguar XJ X308** ήταν ένα μεγάλο πολυτελές σεντάν αυτοκίνητο της κατηγορίας F, που κατασκευάστηκε από τη βρετανική αυτοκινητοβιομηχανία Jaguar, από τον Ιούλιο του 1997 έως τον Δεκέμβριο του 2002. Αντικατέστησε την Jaguar XJ X300 και αντικαταστάθηκε τον Δεκέμβριο του 2002 από την Jaguar XJ X350. Η συνολική παραγωγή της XJ X308 έφτασε τα 126.260 αντίτυπα, ενώ υπήρξε η τελευταία γενιά της XJ που βασίστηκε στην πλατφόρμα «XJ4», η οποία είχε εισαχθεί στη σειρά XJ το 1986.

Βασικά στοιχεία
---------------

Το ταμπλό μιας δεξιοτίμονης X308 του 1998.
Στην X308 καταργήθηκαν οι παλαιότεροι I6 (6-κύλινδροι σε σειρά) και V12 κινητήρες της προκατόχου Jaguar XJ X300 και αντικαταστάθηκαν από πολύ πιο σύγχρονους κινητήρες V8, που κατασκευάζονταν εξ ολοκλήρου από αλουμίνιο, όλοι επίσης βενζίνης, με υψηλότερη ισχύ, καλύτερη οικονομία καυσίμου και πιο ομαλή λειτουργία. Όλα τα μοντέλα της σειράς X308 έφεραν 5-τάχυτο αυτόματο κιβώτιο, σημαντικά πιο εξελιγμένο από αυτά των προκατόχων της, βελτιώνοντας περαιτέρω την επιτάχυνση και την οικονομία καυσίμου, ενώ στην ίδια σειρά προσφέρθηκε και μεγάλη ποικιλία εκδόσεων εξοπλισμού. Οι εκδόσεις, Sovereign και Daimler, επίσης, διατέθηκαν και σε εκδοχές με μεγαλύτερο μεταξόνιο, για βελτίωση των χώρων για τους πίσω επιβάτες, και μάλιστα σε όσα αντίτυπα είχαν μακρύτερο μεταξόνιο ρυθμίζονταν ηλεκτρικά ακόμα και τα πίσω καθίσματα.

Η ρετρό εμφάνισή της X308, αν και είχε κάποιες βελτιώσεις ως προς το παρελθόν, όπως τα καμπυλωτά φώτα ομίχλης και πιο καμπυλωτά πίσω φώτα, ωστόσο είχε ως αποτέλεσμα μια πολύ μέτρια αεροδυναμική, έχοντας για την ακρίβεια αεροδυναμικό συντελεστή Cd 0,37 και παρατηρήθηκε στις δοκιμές από τον Τύπο αυτοκινήτου ότι ως αποτέλεσμα οι αεροδυναμικοί θόρυβοι μετά τα 160 χιλιόμετρα την ώρα ήταν αρκετοί και ενοχλητικοί.

Από την άλλη, υπήρξαν σημαντικές βελτιώσεις στο σαλόνι, με εμφανή βελτίωση της ποιότητας κατασκευής και της εργονομίας.

Ενεργητική και παθητική ασφάλεια
--------------------------------

Η κορυφαία έκδοση Daimler Super V8.
Σε όλες τις εκδόσεις της γενιάς X308 υπήρχαν εξ αρχής στάνταρ πυροτεχνικοί προεντατήρες στις ζώνες ασφαλείας, 4 αεριζόμενα δισκόφρενα, 4-κάναλο σύστημα αντιμπλοκαρίσματος τροχών (ABS), σύστημα ελέγχου πρόσφυσης, ηλεκτρονικός έλεγχος ευστάθειας (ESP), φώτα ομίχλης, αερόσακοι μπροστινοί και πλευρικοί στα μπροστινά καθίσματα, αισθητήρες αυτορυθμιζόμενης ταχύτητας των υαλοκαθαριστήρων ανάλογα με την ένταση της βροχής (από τη σεζόν / model year του 2000) και πίσω αισθητήρες παρκαρίσματος (από τη σεζόν του 2001). Για την ιστορία, από τη σεζόν του 2002 προστέθηκε στην έκδοση XJR σπορ ηλεκτρονικά αυτορυθμιζόμενη ανάρτηση και σύστημα δορυφορικής πλοήγησης. Και τα δύο αυτά στοιχεία εξοπλισμού προστέθηκαν ως στάνταρ και στην έκδοση Super V8 από το καλοκαίρι του 2002, για τη σύντομη τελευταία σεζόν του 2003, με τη διαφορά ότι η ανάρτηση στη Super V8 είχε λιγότερο σπορ χαρακτήρα. Η δορυφορική πλοήγηση ήταν έξτρα στις άλλες εκδόσεις.

Αναφορές
--------

1. ↑  Adams, Keith (23 Ιουλίου 2011). «The cars : Jaguar X300/X308». AROnline. Ανακτήθηκε στις 22 Σεπτεμβρίου 2015.
2. ↑  Thorley, Nigel (September 2003). Jaguar: All the Cars. Haynes Publishing. ISBN 1-84425-001-6.
3. ↑  «Jaguar XJ Series X308 parts (exterior)». *Jaguar classic parts*. Αρχειοθετήθηκε από το πρωτότυπο στις 13 Ιανουαρίου 2017. Ανακτήθηκε στις 3 Φεβρουαρίου 2014.

Βιβλιογραφία
------------

* Heiner Stertkamp: Jaguar – Die komplette Chronik von 1922 bis heute. 2. Auflage. Heel Verlag, Königswinter 2006, ISBN 3-89880-337-6.
* Martin Puthz: Jaguar XJ und alle Modelle von 1922 bis heute Delius Klasing Verlag, Bielefeld 2010, ISBN 978-3-7688-2692-1.
* N. Thorley: Jaguar, All the Cars. Haynes Publishing, Sparkford 2003, ISBN 1-84425-001-6.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Jaguar XJ (X308)** |

* Γνωριμία με την Jaguar XJ X308 XJ8 από το περιοδικό 4Τροχοί (Οκτώβριος 1997)
* www.consumerguide.com/used/ 1995-2003 Jaguar XJ. (αναφέρεται στις X300 και X308 Αμερικανικών προδιαγραφών)